To af de betjente, der var med til at trevle narkomarkedspladsen Silk Road op, kan nu risikere selv at ryge bag tremmer for bedrageri, tyveri og hvidvask i forbindelse med sagen. De to agenter - den ene fra amerikansk narkopoliti og den anden fra Secret Service - blev i går sigtet for en stribe kriminelle forhold i forbindelse med efterforskningen af Silk Road-markedspladsen.

Den ene agent sigtes for at have overført 800.000 dollars i bitcoins til sine egne bitcoinkonti fra Silk Road inden razziaen mod tjenesten, hvilket har udløst en sigtelse for tyveri. Den anden blev sigtet for langt værre forhold - dels for at have overført store beløb fra Silk Road til sine egne konti i stedet for til politiets, og dels for at have spillet en dobbeltrolle, hvor han har brugt sin status af betjent til at konfiskere penge, selv om han reelt var i marken for bitcoin-virksomheden CoinMKT, som han også arbejdede for.

Afpressede også

Samtidig sigtes han for at have været dobbeltagent, der anonymt har solgt oplysninger om efterforskningen til Silk Road-bagmanden Ulbricht, samtidig med at han - fra en anden konto - har forsøgt at afpresse Ulrich for penge.

Ross Ulbricht er manden, der i februar blev kendt skyldig i sagen om narkohandelspladsen Silk Road, og som står til livstid, når hans straf udmåles til maj. Hans sag omfattede en række lovovertrædelser, blandt andet hvidvask og narkohandel, og juryen skulle kun bruge ganske få timer til at kende Ulbricht skyldig i samtlige forhold.

Silk Road blev lukket i efteråret 2013, efter at Ulbricht var blevet anholdt på et lokalt bibliotek, mens han var logget ind som administrator på Silk Road fra sin medbragte bærbare. De personer, der var involveret i Silk Road arbejdede alle under pseudonym, og Ulbricht kaldte sig selv Dread Pirate Roberts - en karakter, der stammer fra filmen 'Princess Bride'.

Likvideringer, narko og stjålne kreditkort

Under dette pseudonym forsøgte Ulbricht også at bestille lejemordere til at likvidere folk, der udgjorde en trussel mod forretningen eller ham selv.

Silk Road havde på daværende tidspunkt udviklet sig til at være den største markedsplads på nettet for handel med narko, våben, stjålne kreditkortoplysninger og meget andet. Netstedet var ikke tilgængeligt på det almindelige internet, men krævede en særlig Tor-browser.

Transaktioner skete i den diskrete bitcoin-valuta, der tilbyder en vis grad af anonymitet, og Ross Ulbricht tog sig godt betalt i form af et gebyr, hver gang en handel gik igennem. Det skaffede Ulbricht en formue, der på et tidspunkt skulle tælles i hundrevis af millioner kroner.

Forsvarer peger på en helt anden skyldig

Sagen mod Ulbricht udviklede sig i februar til at være en ganske underholdende affære, fordi Ulbrichts forsvarer forsøgte at få vidner til at udpege andre navngivne personer, der også har været under mistanke for at være bagmænd. Ross Ulbricht optrådte under pseudonum på sitet - og har selv forklaret, at han overlod kontrollen til andre efter ganske få måneder.

Undervejs i sagen fik Ulbrichts forsvarer udpeget en anden farverig personlighed som den mulige bagmand, nemlig franskfødte Mark Karpeles, der tidligt i 2014 gik konkurs med et brag med bitcoin-børsen MtGox. Karpeles har selv afvist at have noget med Silk Road at gøre.

Den ene af de to agenter nægter sig skyldig, den anden har foreløbig ikke meldt ud.